b'\n_START_ARTICLE_\nAlexis Carrel\n_START_SECTION_\nBiografia\n_START_PARAGRAPH_\nVa n\xc3\xa9ixer el 28 de juny de 1873 a la ciutat de Sainte-Foy-l\xc3\xa8s-Lyon, poblaci\xc3\xb3 situada prop de Li\xc3\xb3. Es va llicenciar en Lletres per la Universitat de Li\xc3\xb3 el 1889 i al mateix temps va estudiar medicina, de la qual va obtenir el doctorat l\'any 1900. Va continuar el seu treball en medicina a l\'Hospital de Li\xc3\xb3 i es va especialitzar en cirurgia per la mateixa Universitat. _NEWLINE_Carrel va morir el 5 de novembre de 1944 a la ciutat de Par\xc3\xads.\n_START_SECTION_\nRecerca cient\xc3\xadfica\n_START_PARAGRAPH_\nInteressat per la possibilitat de reconstruir art\xc3\xa8ries, inicialment va desenvolupar aquesta recerca en animals. Fascinat, per\xc3\xb2, per les experi\xc3\xa8ncies del cirurgi\xc3\xa0 americ\xc3\xa0 Rudolph Mates sobre el tractament d\'aneurismes, va emigrar als Estats Units l\'any 1904. Els seus treballs van tenir continu\xc3\xaftat a la Universitat de Chicago i a l\'Institut Rockefeller de Nova York, on va romandre fins a l\'any 1938, data que va retornar a Europa. _NEWLINE_La recerca de Carrel concerniren fonamentalment a la cirurgia experimental i al trasplantament de teixits i \xc3\xb2rgans intactes. Fins aquell moment les estructures vasculars se suturaven i s\'utilitzaven c\xc3\xa0nules d\'os o de metalls preciosos. Carrel va idear un nou sistema de sutura que evitava unir directament les vores vasculars, realitzant talls en els extrems dels vasos i els donava la volta, aplicant material parafinat en la sutura. Amb aquest m\xc3\xa8tode aconseguia evitar les hemorr\xc3\xa0gies postoperat\xc3\xb2ries i la formaci\xc3\xb3 de co\xc3\xa0guls sanguinis. Amb la sutura dels extrems cap a fora o revertits aconsegu\xc3\xad que a l\'interior no hi quedessin fils que afavorissin la formaci\xc3\xb3 posterior de trombosi. El 1910 va descriure en un article tots els seus avan\xc3\xa7os realitzats amb aquest nou sistema de sutura vascular. Amb la seva t\xc3\xa8cnica, Carrel va aconseguir unir vasos sanguinis de tot just un mil\xc2\xb7l\xc3\xadmetre de di\xc3\xa0metre. Encoratjat per les seves troballes va dedicar la seva recerca als trasplantaments vasculars, prenent una porci\xc3\xb3 d\'un vas i va aconseguir utilitzar-lo en qualsevol altre lloc del mateix pacient. _NEWLINE_Entre les aportacions de Carrel a la cirurgia es troben els autoempelts en animals, on va obtenir nombrosos \xc3\xa8xits, encara que es van produir rebutjos en els empelts realitzats entre \xc3\xb2rgans d\'individus distints de la mateixa esp\xc3\xa8cie. Destaquen tamb\xc3\xa9 els trasplantaments d\'orelles, gl\xc3\xa0ndula tiroide, rony\xc3\xb3 i melsa, aix\xc3\xad com els seus assoliments en la conservaci\xc3\xb3 dels vasos sanguinis per als trasplantaments i que evit\xc3\xa9s l\'espera d\'un possible donant (utlilitzant l\'anomenada "c\xc3\xa0mera freda" o "cold storage"). Durant la Primera Guerra Mundial va crear, juntament amb el qu\xc3\xadmic Henry Drysdale Dakin, la soluci\xc3\xb3 Carrel-Dakin, un antis\xc3\xa8ptic per a desinfectar ferides._NEWLINE_L\'any 1912 fou guardonat amb el Premi Nobel de Medicina o Fisiologia pels seus treballs sobre sutura vascular i trasplantament de vasos sanguinis i \xc3\xb2rgans.\n_START_SECTION_\nVida pol\xc3\xadtica\n_START_PARAGRAPH_\nMembre del Partit Popular franc\xc3\xa8s (PPF), partit pol\xc3\xadtic col\xc2\xb7laboracionista amb el r\xc3\xa8gim nazi durant el Govern de Vichy, Carrel advoc\xc3\xa0 per l\'\xc3\xbas de les cambres de gas per aquelles "races inferiors" i fou un dels ferms valedors de l\'eugen\xc3\xa8sia.\n_START_SECTION_\nReconeixements\n_START_PARAGRAPH_\nEn honor seu s\'anomen\xc3\xa0 l\'any 1979 el cr\xc3\xa0ter Carrel sobre la superf\xc3\xadcie de la Lluna.'